Little League World Series
Little League World Series (LLWS) ta un torneo di beisbòl anual pa mucha entre di 11 pa 13 aña di edat. Orginalmente e torneo tabata wòrdu yamá e National Little League Tournament i atraves di tempu a kambia a e nòmber pa por hasié un World Series, un torneo mundial enbes di nashonal. E promé torneo a tuma lugá na aña 1947 i e ta tuma lugá tur aña den ougùstùs na South Williamsport, Pennsylvania na Merka. 

Den komienso timnan di Merka so tabata kompetí kontra di otro den e 'World Series', pero ku tempu a hasié un torneo kaminda ku timnan di rònt mundu por kompetí. E torneo ta bastante famá, espesialmente den Estadonan Uní di Merka, kaminda ku e kanal ESPN ta transmití esaki tur aña di nobo. Na aña 2006 a adaptá e regla di edat. Hungadónan mag kumpli 13 aña despues di promé di mei i no despues di promé di ougùstùs manera tabata kustumber. Komo ku e torneo ta tuma lugá den luna di ougùstùs, mayoria hungadó ta kumpli 13 aña promé ku e torneo tuma lugá. Entrante di aña 2018, solamente hungadónan ku ta bai kumpli 11 i 12 aña mag partisipá na e torneo. E regla akí ta hasiendo su entrada kuminsando ku hungadónan ku a nase riba i despues di promé di yanüari 2006. 

Aunke ku den boka di pueblo sa yama e Little League Baseball World Series na e nòmber Little League World Series, e ta solamente unu di ocho torneo ku ta keda organisá pa e organisashon Little League International. Kada unu ta trese sea timnan di beisbòl of sòftbòl di rònt mundu huntu den un di e kuater kategoria di edat. E struktura deskribí akí ta esun ku ta kedá usá pa e Little League Baseball World Series. Esun ta keda usá pa e otro World Series ta similar, pero ku diferente region.

Kampeonato 
E kampeonato di LLWS tin un divishon nashonal i un divishon internashonal i tur wega ta segun un sistema di dòbel eliminashon. Na su turno, kada divishon ta dividí den gruponan regional. Pa motibu di e pandemia di corona no tabatin kampeonato na 2020 i na 2021 a tuma lugá unikamente e torneo di divishon nashonal 'All American'. Den LLWS Kòrsou a titulá kampeon mundial na aña 2004 i supkampeon na aña 2005 i 2022.

Divishonnan

Kampeonnan

Mira tambe 
 Little League World Series (Region Karibe)

Beisbòl